BAGUIO CITY - Nasarakanen ti bangkay ti ubing a naiyanud iti irrigation canal sadiay Calanan, Tabuk Kalinga kalpasan a natinnag ti tricycle a nagluganan dagitoy idi napalabas a lawas.
Nabigbig ti ubing a ni Shon Banggi, agtawen iti innem ken residente iti Purok 6 Florendo Bulanao, Tabuk City.
Immuna iti daytoy, nangisayangkat iti pito nga aldaw a retrieval operation ti Bureau of Fire Protection-Kalinga ken dagiti kabagyan ti biktima agingga a nasarakan ti bangkay iti gate ti "spill way" ti irrigation canal sadiay.
Sigun kenni Ubaldo Esteban, dadaulo ti Medical Services and Rescue Unit ti BFP-Kalinga, immunan a nasarakan ti bangkay ti kabsat ti biktima a ni Jane Banggi, agtawen iti tallo, tallo nga aldaw kalpasan ti napasamak nga insidente.
Maibasar iti report, imparada ti driver ti tricycle iti igid ti kalsada nga asideg iti irrigation canal tapno agisbo ken saanna nga iniddep ti makina, agingga a maysa kadagiti ubbing ti maatap a nangkuti iti accelerator a nangitunda iti panagabante ti tricycle agingga a natinnagda iti nasao nga irrigation canal.
ilo_Latn ilo_Latn ilo_Latn ilo_Latn ilo_Latn